b'\n_START_ARTICLE_\nIncertae sedis\n_START_PARAGRAPH_\nIncertae sedis (latinsko za\xc2\xa0\xc2\xbbnegotovega polo\xc5\xbeaja\xc2\xab), okraj\xc5\xa1ano inc. sed. je v biolo\xc5\xa1ki taksonomiji oznaka za takson, katerega uvrstitev v sistem \xc5\xbeivih bitij je neznana ali nejasna. Frazo pogosto zapisujejo tudi kot incertae cedis (okraj\xc5\xa1ano inc. ced.). Negotovost v konkretnih taksonomskih kategorijah se lahko zapi\xc5\xa1e kot incertae familiae (dru\xc5\xbeine), incerti subordinis (podrodovi), incerti ordinis (rodovi) ipd._NEWLINE_Takson ima lahko tak\xc5\xa1no\xc2\xa0\xc2\xbbza\xc4\x8dasno\xc2\xab, nedefinirano oznako iz ve\xc4\x8d razlogov. V tradicionalni taksonomiji je to pogosto zato, ker je bil prvotni opis premalo natan\xc4\x8den, ali pa je avtor izbral neustrezne znake za opredelitev taksona. Ob kasnej\xc5\xa1i reviziji se tak takson ukine, ni\xc5\xbejim taksonom pa se dodeli status incertae sedis. Pri formalni filogenetski analizi se to zgodi, \xc4\x8de takson ni bil vklju\xc4\x8den v analizo \xc5\xa1ir\xc5\xa1e skupine. Lahko gre za redko vrsto, za katero ni mogo\xc4\x8de dobiti vzorca za molekularno filogenetiko, ali pa so fosilni ostanki pomanjkljivi. Nenazadnje je lahko takson naveden kot incertae sedis tudi zato, ker med taksonomi ni enotnega mnenja glede uvrstitve in se avtor seznama ni \xc5\xbeelel opredeljevati o tem vpra\xc5\xa1anju.'